As mens jou oë uitvee is die week om en hammer Audrey aan die deur vir 'n gedagte. Tyd, tyd, tyd.
Overvaal Stereo het gaan kuier by die bekendstelling van die nuwe Haval H9 in Klerksdorp. Daar was 'n lekker prys ook te wen met die komplimente van Voorbegin Lodge. Dankie Johan!
Dankie Haval dat julle ons genooi het.
Bernus Bosch het by die Overvaal Stereo span aangesluit. Bernus hanteer die kantoor en sy sake en sal na Aardklop oorskuif na die opname ateljee waar hy opgelei sal word.
Welkom Bernus. Ons glo jy sal gelukkig wees by ons. Wees maar gewaarsku - mal klomp mense bymekaar.
Donderdag kom kuier Jennifer Zamudio by ons in die ateljee met haar nuwe CD "Goud is my woorde". Skakel gerus in. Die titel snit, Goud is my woorde doen goed vir haar, maar Meer as liefde, is net so sterk lied.
Ons het OPTOG se bekendstelling gaan bywoon by die Atterbury Teater in Pretoria. Hulle leuse: ONS MAAK ALLES MOOI... en hulle het hieraan gestand gedoen! Kyk ek het eintlik soos 'n stout kind gevoel tussen al die lekkergoed, die balonne, klapperys en vonkelwyn met spookasem bo-op!
Ons gaan na baie funksies toe - maar Optog is waarlik die bekendstelling vir 2018 tot nog toe. Daar is ure en ure of dalk dae se werk ingesit net aan die eetgoed. Om nie te praat van die dekor nie!
Groot span mense wat aan die ene werk. Maak jou mooi klere reg want Optog kom dalk heel waarskynlik na jou dorp toe met hulle "kombies" vol gepak met teater en kuns!
Die allermooiste was toe Mathys Roets, rolstoel en al met sy balonne in die hand in die lug "opvaar"... almal in die teater snak na hulle asem - en toe besef ek, hulle maak magic! Die reaksie het raak gevat! Die span het dit reg gekry...
Ek is opgewonde oor Optog se Optog. Meer by www.optog.co.za
Ek sal nie omgee om saam Optog te gaan hou in 'n dorp soos Klerksdorp nie. Welgedaan aan almal wat hieraan gewerk het, gedroom het, beplan het - ook die agter die skerms.
Dankie dat Overvaal Stereo op julle gastelys was saam instansies soos Sarie, Bravo, Groot Ontbyt om enkeles te noem.
Saterdag trou Martin hier in Viljoenskroon. So ons hou bruilof. Volgende week meer daaroor. Sterkte met die laaste voorbereidings so tussen die werk deur Martin.
Ons maak gereed vir Aardklop. Sien uit om julle almal daar raak te loop - ons gaan weer regstreeks die kunste dek vir julle.